CELEX: 32009R0215
Language: el
Date: 2009-03-18 00:00:00
Title: Κανονισμός (ΕΚ) αριθ. 215/2009 της Επιτροπής, της 18ης Μαρτίου 2009 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

19.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 73/17
            
         
      ΚΑΝΟΝΙΣΜΌΣ (ΕΚ) αριθ. 215/2009 ΤΗΣ ΕΠΙΤΡΟΠΉΣ
   
   της 18ης Μαρτίου 2009
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 έχει θεσπίσει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές κοινοτικές διατάξεις με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπάγονται στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη συνδυασμένη ονοματολογία η οποία όμως δεν συμφωνεί με τον παρόντα κανονισμό.
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα.
   Άρθρο 2
   Η δεσμευτική δασμολογική πληροφορία, που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Μαρτίου 2009.
      
         
            Για την Επιτροπή
         
         László KOVÁCS
         
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Είδος με την ονομασία «δομοστοιχείο συντονισμού ραδιοφωνικών συχνοτήτων» (radio tuner module), σχεδιασμένο να ενσωματώνεται σε συσκευές λήψης για τη ραδιοφωνία, του τύπου που χρησιμοποιείται σε μηχανοκίνητα οχήματα, μαζί με άλλα κατασκευαστικά στοιχεία, όπως τροφοδοτικό ισχύος, επεξεργαστές σήματος, ενισχυτές ήχου και κυκλώματα απομνημόνευσης καναλιών συχνοτήτων.
                  Το δομοστοιχείο αποτελείται από ένα μπλοκ ραδιοσυχνοτήτων, από ένα μπλοκ ενδιάμεσων συχνοτήτων και από κυκλώματα αποδιαμόρφωσης AM/FM.
                  Το δομοστοιχείο απομονώνει τις ραδιοφωνικές συχνότητες και αποδιαμορφώνει το ηχητικό σήμα χωρίς καμία περαιτέρω επεξεργασία.
               
               
                  8527 29 00
               
               
                  Η κατάταξη καθορίζεται από τους γενικούς κανόνες 1, 2α και 6 για την ερμηνεία της συνδυασμένης ονοματολογίας, και από το κείμενο των κωδικών ΣΟ 8527 και 8527 29 00.
                  Δεδομένου ότι το δομοστοιχείο διαθέτει όλα τα αναγκαία κατασκευαστικά στοιχεία (μπλοκ ραδιοσυχνοτήτων, μπλοκ ενδιάμεσων συχνοτήτων και κυκλώματα αποδιαμόρφωσης AM/FM) για τη λήψη και επεξεργασία ραδιοφωνικών σημάτων, θεωρείται, δυνάμει του γενικού κανόνα 2α, ότι διαθέτει τον ουσιώδη χαρακτήρα ενός πλήρους ή τελικού προϊόντος της κλάσης 8527. Το δομοστοιχείο κατατάσσεται επομένως στην κλάση αυτή.
                  Συνεπώς αποκλείεται η κατάταξή του στην κλάση 8529, ως μέρος που προορίζεται, αποκλειστικά ή κατά κύριο λόγο, για συσκευές της κλάσης 8527.
                  Το δομοστοιχείο κατατάσσεται, ως εκ τούτου, στην κλάση 8527, ως συσκευή λήψης για τη ραδιοφωνία που μπορεί να λειτουργήσει μόνο με εξωτερική πηγή ενέργειας, του τύπου που χρησιμοποιείται σε μηχανοκίνητα οχήματα.